ઇન્વેન્ટરી મેનેજમેન્ટનો ‘લાસ્ટ ઇન લાસ્ટ આઉટ’ સિદ્ધાંત ઉઠવામાં પણ લાગુ પડે છે. અ.બ. જેવા અપવાદને બાદ કરતાં જવલ્લે જ કોઈ મોડા સુનાર સવારે વહેલાં ઊઠે છે. આમ મોડા ઉઠનારને મોટેભાગે ઉઠ્યા પછી ખબર પડે છે કે પોતે મોડા છે. મોડા ઉઠનારને સૂર્યવંશી કહી ટોણો મારવામાં આવે છે. ખરું જોવા જાવ તો ઘરમાં આવા એકાદ બે મોડા ઉઠનાર હોય તો ઘરમાં સવારે અન્ય લોકોને નહાવા-ધોવામાં નડતા નથી. સૂર્યવંશી હોય એ કોલેજ કે ઓફિસ પહોંચવામાં મોડું થવાના ભયે પ્રાત:ક્રિયાઓ ઘણી સ્ફૂર્તિથી પતાવે છે. મોડું ઉઠનાર સૌથી પહેલા છાપું વાંચવા માટે જીદ નથી કરતું. મોડું ઉઠનાર પાસે કવચિત જ ઘરમાં વાદવિવાદ કરવાનો સમય હોય છે. મોડું ઉઠનારને એલાર્મના ગુલામ નથી થવું પડતું કારણ કે સવારે વહેલાં ઉઠનાર કોઈને કોઈ ઠોંસા મારીને જગાડવા તૈયાર જ હોય છે. મોડા ઉઠનાર કોક રીતે તો અન્યોને મદદરૂપ થાય છે.